Predkladacia správa

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 87/1995 Z. z., ktorým sa vykonávajú niektoré ustanovenia Občianskeho zákonníka v znení neskorších predpisov (ďalej len „návrh nariadenia vlády“).

Návrh nariadenia vlády sa predkladá ako iniciatívny materiál, keďže potrebu jeho prijatia vyvolalo prijatie zákona č. 106/2014, ktorým sa mení a dopĺňa zákon č. 40/1964 Zb. Občiansky zákonník v znení neskorších predpisov a o zmene a doplnení niektorých zákonov.

Účelom návrhu nariadenia vlády je vykonať novelizované znenie § 53 ods. 6 a § 53c Občianskeho zákonníka a v súlade so splnomocňovacími ustanoveniami ustanoviť odplatu a najvyššiu prípustnú výšku odplaty, ktorú možno od spotrebiteľa požadovať a ustanoviť rovnako veľkosť písma, ktorou budú musieť byť vyhotovené spotrebiteľské zmluvy a so zmluvami súvisiace zmluvné dokumenty upravujúce práva a povinnosti spotrebiteľa a dodávateľa tovarov alebo služieb.

V časti definovania odplaty návrh nariadenia vlády nadväzuje na ciele prezentované v tzv. protiúžerníckom balíku zákonov, ktoré boli komplexne vyjadrené v parlamentnej tlači 
č. 850. Keďže je neudržateľné tolerovať poskytovanie peňažných prostriedkov spotrebiteľom bez akéhokoľvek obmedzenia výšky celkovej odplaty, návrh nariadenia zavádza na civilistické účely s cieľom ochrany práv spotrebiteľa komplexnú definíciu odplaty, vymedzuje vzorec jej výpočtu a pomerovaním s referenčnou základnou veličinou stanovuje aj strop najvyššej prípustnej odplaty. Východisková referenčná veličina sa navrhuje po medzirezortnom pripomienkovom konaní a rozporových konaniach s Ministerstvom financií SR a Národnou bankou Slovenska ustáliť v podobe priemernej ročnej percentuálnej miery nákladov požadovanej pri jednotlivých druhoch spotrebiteľských úverov bankami a pobočkami zahraničných bánk.

Vzhľadom na potrebu prispôsobenia sa zmluvnej praxe zmeneným pravidlám návrh nariadenia vlády zavádza aj komplexné a autonómne prechodné ustanovenia.

Návrh nariadenia vlády bol predmetom skráteného medzirezortného pripomienkového konania, ktoré bolo odôvodnené v súlade s Legislatívnymi pravidlami vlády SR dátumom nadobudnutia účinnosti ostatnej novelizácie Občianskeho zákonníka a súvisiacich právnych predpisov. V rámci rozporových konaní k vzneseným zásadným pripomienkam došlo k odstráneniu všetkých rozporov a materiál sa na rokovanie Legislatívnej rady vlády Slovenskej republiky predkladá bez rozporov.

Návrh nariadenia vlády je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

Predkladaný návrh nariadenia vlády nemá environmentálny vplyv, nemá vplyv na rozpočet verejnej správy, informatizáciu spoločnosti a má sociálne vplyvy a vplyv na podnikateľské prostredie.